18.9.2023
RO
Jurnalul Oficial al Uniunii Europene
L 229/33
(3) Statele membre efectuează orice achiziții publice comune efectuate în urma dezbaterilor menționate la alineatul (2) litera (a) punctul (iii), în conformitate cu normele stabilite la articolele 38 și 39 din Directiva 2014/24/UE a Parlamentului European și a Consiliului (31) și la articolele 56 și 57 din Directiva 2014/25/UE a Parlamentului European și a Consiliului (32).
Articolul 23 Declanșarea stadiului de criză (1)
Se consideră că survine o criză a semiconductorilor atunci când:
(a) există perturbări grave ale lanțului de aprovizionare cu semiconductori sau obstacole grave în calea comerțului cu semiconductori în Uniune, care produc penurii semnificative de semiconductori, de produse intermediare sau de materii prime sau prelucrate; și (b) astfel de penurii semnificative împiedică furnizarea, repararea sau întreținerea produselor esențiale utilizate de sectoarele critice, într-o asemenea măsură încât acest lucru ar avea grave efecte dăunătoare asupra funcționării sectoarelor critice din cauza impactului lor asupra societății, economiei și securității Uniunii.
(2) În cazul în care Comisia ia cunoștință de eventualitatea unei crize a semiconductorilor, în temeiul articolului 22 alineatul (2), aceasta evaluează dacă sunt îndeplinite condițiile prevăzute la alineatul (1) de la prezentul articol.
Respectiva evaluare ia în considerare potențialele efecte și consecințe pozitive și negative ale stadiului de criză asupra industriei semiconductorilor din Uniune și a sectoarelor critice.
În cazul în care respectiva evaluare oferă dovezi concrete și fiabile, Comisia, în urma consultării Consiliului european pentru semiconductori, poate propune Consiliului să declanșeze stadiul de criză.
(3) Consiliul, hotărând cu majoritate calificată, poate declanșa stadiul de criză prin intermediul unui act de punere în aplicare al Consiliului.
Durata stadiului de criză se precizează în actul de punere în aplicare și nu poate fi mai mare de 12 luni.
Comisia raportează periodic și, în orice caz, cel puțin o dată la fiecare trei luni, Consiliului european pentru semiconductori și Parlamentului European, cu privire la starea crizei.
(4) Înainte de expirarea duratei pentru care a fost declanșat stadiul de criză, Comisia efectuează o evaluare pentru a stabili dacă este adecvat să prelungească stadiul de criză.
În cazul în care o astfel de evaluare oferă dovezi concrete și fiabile că sunt îndeplinite în continuare condițiile pentru declanșarea stadiului de criză, Comisia, în urma consultării Consiliului european pentru semiconductori, poate propune Consiliului să prelungească stadiul de criză.
Consiliul, hotărând cu majoritate calificată, poate prelungi stadiul de criză prin intermediul unui act de punere în aplicare al Consiliului.
Durata prelungirii este limitată și specificată în actul de punere în aplicare al Consiliului.
Comisia poate propune o dată sau mai frecvent prelungirea stadiului de criză, atunci când acest lucru este justificat în mod corespunzător.
(5) Pe durata stadiului de criză, Comisia, după consultarea Consiliului european pentru semiconductori, evaluează dacă o eventuală încheiere anticipată a stadiului de criză este oportună.
În cazul în care evaluarea indică acest lucru, Comisia poate propune Consiliului să pună capăt stadiului de criză.
Consiliul poate pune capăt stadiului de criză prin intermediul unui act de punere în aplicare al Consiliului.
(6) Pe durata stadiului de criză, Comisia convoacă, la cererea unui stat membru sau din proprie inițiativă, ședințe extraordinare ale Consiliului european pentru semiconductori, atunci când este necesar.
(31) Directiva 2014/24/UE a Parlamentului European și a Consiliului din 26 februarie 2014 privind achizițiile publice și de abrogare a Directivei 2004/18/CE (JO L 94, 28.3.2014, p. 65).
(32) Directiva 2014/25/UE a Parlamentului European și a Consiliului din 26 februarie 2014 privind achizițiile efectuate de entitățile care își desfășoară activitatea în sectoarele apei, energiei, transporturilor și serviciilor poștale și de abrogare a Directivei 2004/17/CΕ (JO L 94, 28.3.2014, p. 243).